Belák Lia Hajnóczy Péternek
Belák Lia, levél és levelezőlap, HP00248
Lia Belák, letter and postcard, HP00248
Belák Lia kéziratos levelei Hajnóczy Péternek. Az üzenetek tanúsága szerint a szerző Hajnóczy Péter menyasszonya volt a levelek keletkezésének idején. A 2018-as autopszia alkalmával Belák Lia (Lia) 14 db levele és 1 db levelezőlapja egy kis méretű borítékban volt, amin Hajnóczy Pétertől származó kék tollal írt autográf felirat olvasható: Lia; és egy feltehetően másik kéztől származó kék tollal írt dátum: 1969. A Szegedi Hajnóczy Péter Hagyatékgondozó Műhely a kis méretű borítékot egy nagy méretű borítékba helyezte és a ceruzával írt 6.09-es jelzettel látta el. A borítékon továbbá a Műhelytől származó alábbi feliratok olvashatók: Levelek, Lia, 1967–1969. A nevet kék tollal írták, a másik két bejegyzést fekete tollal. Belák Lia fennmaradt levelei közül 12 Strasbourgban íródott, egy másik levél (1969. május 13.) és az egyetlen levelezőlap (1967. szeptember 13.) pedig Budapesten. A fennmaradó üzenet egy keltezés nélküli levél, de a szövegből annyi kiderül, hogy augusztus 10-én, Hajnóczy Péter születésnapján íródott köszöntés gyanánt. Valószínűsíthető, hogy ez a levél úgyszintén Budapesten keletkezett. A strasbourgi üzenetek 1967. október 15. és 1967. december 10. között íródtak, október 15-i dátummal két darab, darabonként két oldalas levél is fennmaradt. Az egyik levélen a strasbourgiak közül a hónap olvashatatlan, azonban az üzenet tartalma alapján valószínűsíthető, hogy november 26-án keletkezett. Az egyes levelek terjedelmét a vonatkozó dátumoknál tüntettük fel. Belák Lia üzenetei közül kettőt, a dátum nélküli születésnapi üdvözletet és az 1969. május 13-i levelet Hajnóczy Péter szó szerinti átvételként emelte be A halál kilovagolt Perzsiából című szövegbe. Mindössze annyit módosított, hogy az előbbinél a megszólításban olvasható Péter nevet P.-re rövidítette, valamint az aláírást (Lia) Krisztinára, azaz a szöveg női főszereplőjének nevére cserélte.